दिसपुर , 20 नभेम्बर : राइज्यो सरकारनि खावलायनायखौ गोनांथियै आजावना लानानै मिरुनि रोगाथाय आरो माहारियारि राजा लामा बिफाना थांनाय 17 नभेम्बराव इन्डिया गेजेतआव फोसावनाय मोनसे फोसावथिनि गेजेरजों जरहातनि 715 नं माहारियारी राजा लामानि फोनांजाब थावनिनिफ्राय माजुलिनि कमलाबारि गाथोनाव जोबनो गोनां लामाखौ 715 - के नं गोदान माहारियारि राजा लामा महरै फोसावनाय जायो । बेराफारसेथिं गिबि मन्थ्रि सर्बानन्द सन'वालआ मिरु सरकारआ बे लामाखौ गोदान माहारियारि राजा लामा महरै फोसावनाय थांखिखौ बरायनानै बुङोदि बे थांखिया माजुलिनि रांखान्थि - समाजारि , हारिमुवारि , रोगाथाय बाइदिनि बिथिङाव गोबां सोलायनाय फैगोन । बे थांखिया गाहाय मन्थ्रि नरेन्द्र मदिनि दैदेननायाव मिरु सरकारआ आसामनि जौगानाय बिथिङाव थानाय बिबानि मोनसे गोजों बिदिन्थि होननानै गिबि मन्थ्रिआ बुङो । गिबि मन्थ्रिआ बे थांखिनि थाखाय गाहाइ मन्थ्रि नरेन्द्र मदिजों लोगोसे मिरु रोगाथाय मन्थ्रि नीतिन गादकारिनो जरखायै साबायखर होयो । गाहाय मन्थ्रि नरेन्द्र मदिनि दैदेननाय मिरु सरकारआ लानाय थांखिनि फिथायमहरै गासै सा - सानजाजों लोगोसे राइज्योनि लामा , रेल , दै लामा , अख्रां लामा बायदिनि जौगानाया जरखा दिग मोननो हादों होननानैबो गिबि मन्थ्रि बुङो । 
मिरु सरकारआ जरहाटनिफ्राय माजुलि फोनांजाबनाय लामाखौ गोदान माहारियारि राजा लामा महरै फोसावदों